2 Veigauna
Chapter 12
Ia ni sa oti o ya, ni sa vakadeitaka o Reopoame na matanitu ka vakaukauwataki koya vakai koya, sa vuki tani mai na i vunau i Jiova, kei ira vata kece talega na Isireli.
2 Ka sa yaco e nai kalima ni yabaki i tui Reopoame ni sa lako mai o Sisake na tui Ijipita ka valuti Jerusalemi, baleta ni ra sa caka cala vei Jiova,
3 E dua na udolu rua na drau na qiqi ni valu, onosagavulu na udolu era vodo ose, kei na tamata e sega ni wiliki rawa era lako vata mai kei koya mai Ijipita O na Lubumi kei na Sukimi kei ira na kai Iciopea.
4 Sa taura o koya na veikoro vakabai e Juta ka sa lako mai ki Jerusalemi.
5 Sa qai lako mai o Semaia na parofita kivei Reopoama kei ira nai liuliu e Juta, era sa soqoni vata mai Jerusalemi baleti Sisake, ka tukuna vei ira, "Sa tukuna vakaoqo o Jiova: 'O ni sa biuti Au, ia oqo Au sa soli kemuni talega ki na ligai Sisake.'"
6 O ira nai liuliu e Juta kei na tui era sa qai vakamalumalumutaki ira ka tukuna, "Sa yalododonu o Jiova."
7 Ia ni sa raica o Jiova ni ra sa vakamalumalumutaki ira, sa lako tale mai na vosa i Jiova vei Semaia na parofita, ka vaka, "Era sa vakamalumalumutaki ira; o koya oqo Au na sega ni vakarusai ira, ia Au na vakayacora vei ira na veisereki. Na Noqu cudru ena sega ni sovaraki yani ki Jerusalemi e na ligai Sisake.
8 "Ia era na nona bobula ga, me ra na kila kina na duidui ni Noqu veiqaravi kei na veiqaravi ni veimatanitu ni vevanua kecega."
9 Sa mani mai valuti Jerusalemi o Sisake na tui Ijipita, ka kauta tani nai yau mai na vale i Jiova kei nai yau mai na vale ni tui; e kauta na ka kecega. E kauta talega nai sasabai koula e a cakava o Solomoni.
10 Sa qai cakava o Repeoame na Tui nai sasabai varasa me kenai sosomi, ka solia vei ira na kavetani ni valu ni mata yadra, era sa yadrava na matamata ki na vale ni tui.
11 Ia ni sa dau curu yani na tui ki na vale i Jiova, na yadra sa dau lako me kauti ira ki tuba; sa oti era sa qai dau kau tale ki loma ni vale ni yadra.
12 Ni sa vakamalumalumutaki koya o koya, sa lako tani mai vua na cudru ni Kalou, me kakua ni vakacacani koya vakadua sara; ka sa vinaka talega na ka kecega e Juta.
13 Na Tui o Reopoame sa vakaukauwataki koya vakai koya e Jerusalemi ka vakatulewa kina. Ia oqo sa yabaki vasagavulu kadua o Reopoame ni sa yaco me tui; ka sa vakatulewa tiko e Jerusalemi me tinikavitu na yabaki, na koro sa digitaka o Jiova mai vei ira na vei yavusa kecega e Isireli me biuta kina na Yacana. Na yaca i tinana o Neama, na yalewa ni Amoni.
14 Sa cakava na ka ca, baleta ni a sega ni vakarautaka na yalona me vakasaqarai Jiova.
15 Na cakacaka i Reopoame, kenai tekivu kei na kenai otioti, era sa sega beka ni volai e nai vola i Semaia na parofita kei na nei Ito na daurai me baleta nai tukutuku ni kawa? E rau sa dau vala voli ga o Reopoame kei Jeropoame e na nodrau veisiga.
16 Ia sa vakacegu o Reopoame vata kei ira na tamana, ka sa bulu e na Koro i Tevita. Sa qai tui o Apaitia na luvena tagane me kenai sosomi.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn